Kirjauksenpuisto

Kirjauksenpuisto on Riihimäen Kirjauksella sijaitseva metsäinen mäki. Se on kalliopohjainen, ohuen moreenimaan peittämä mäki ja alue on joka puolelta asutuksen ympäröimä. Metsästä suurin osa on varttunutta tuoreen kankaan kuusikkoa, osittain myös lehtomaista kangasta. Alueen pohjoisreunalla on rehevöitynyttä kuivahkon kankaan nuorta metsää, jossa valtapuina vuorottelevat mänty ja koivu. Alueen eteläpuoliskon kuusikkoa on harvennettu vaihtelevan väljäpuustoiseksi. Metsän aluskasvillisuus on tavanomaista mustikkatyyppiä rehevämpää ilmeisesti metsälannoituksen seurauksena. Valtalajeina ovat mustikka, puolukka, metsäkastikka, käenkaali, seinäsammal, metsäkerrossammal ja runsaina lajeina kielo, keltano, vanamo, oravanmarja, lillukka, metsämaitikka, metsätähti, kevätpiippo, riidenlieko, sormisara, kallioimarre, metsäimarre, kultapiisku, metsäalvejuuri ja valkovuokko. Linnuista Kirjauksenpuistossa on tavattu harakkaa, talitiaista, peippoa, punarintaa, viherpeippoa, fasaania, kuusitiaista ja nisäkkäistä ainakin oravia. Kirjauksenpuisto on huomionarvoinen lähiluontokohde ja erityisarvojen puuttumisesta huolimatta metsä soveltuu myös opetuskohteeksi, vaikkakin alueen metsäisyyden tuntu on heikentynyt harvennetun puuston takia. Alue on luokiteltu myös luonnon monimuotoisuuden kannalta arvokkaaksi alueeksi. Vuodelta 1947 peräisin olevassa topografikartassa Kirjauksenpuiston nimeksi on mainittu Leenanmäki. Lähteet